SKRIFTLIG FORESPØRGSEL P-3078/00

af Luckas Vander Taelen (Verts/ALE) til Kommissionen

(22. september 2000)

Om: Den internationale arkitektkonkurrence Sentiers de l'Europe: belgiske medlemmers partiskhed, kvalifikationer og deltagelse

Efter forløbet af klage 98/5025SG-Belgien og som anført i dens svar på skriftlig forespørgsel P-1747/00(1) indledte Kommissionen overtrædelsesprocedure mod den belgiske stat vedrørende arkitekt og jurymedlem Henri Montois's manglende upartiskhed. Formanden for juryen, J. Van de Voorde, arkitekt ved firmaet CERAU, var imidlertid heller ikke uafhængig, da han siden den 3. oktober 1990 havde været tilknyttet og aktionær i den private arkitektsammenslutning, nærmere bestemt aktieselskabet Atelier de l'Espace Léopold, på samme måde som André Jacqmain, arkitekt tilknyttet tegnestuen Genval (som blev nr. 2 i konkurrencen) i forbindelse med opførelse af bygning D4, D5 og SNCB-stationen, rue de Trèves, i Bruxelles.

1. Agter Kommissionen på denne baggrund også at indlede overtrædelsesprocedure mod den belgiske stat vedrørende J. Van de Voordes manglende upartiskhed?

I forespørgsel P-1747/00 var det også anført, at 8 belgiske medlemmer deltog i juryens arbejde i stedet for 5 som fastsat i bestemmelserne vedrørende konkurrencen og anført i bekendtgørelsen om konkurrencen(2), offentliggjort i henhold til bilag IV Bekendtgørelser om projektkonkurrencer til Rådets direktiv 92/50/EØF af 18. juni 1992(3).

2. Vil Kommissionen udtale sig om dette aspekt og i dette tilfælde præcisere, om den aktive deltagelse af disse tre belgiske medlemmer, som ikke var nævnt i bekendtgørelsen om konkurrencen, er i overensstemmelse med ånden i direktiv 92/50/EØF?

3. Besidder H. Hasquin de grundlæggende kvalifikationer for at være blandt jurymedlemmerne eftersom han hverken er arkitekt eller byplanlægger og støtte deres afgørelser?(4)

4. På baggrund af den foreliggende dokumentation og de elementer, der allerede foreligger med hensyn til proceduren for evaluering af tilbud, juryens sammensætning og dens manglende upartiskhed, vil Kommissionen da indbringe sagen for De Europæiske Fællesskabers Domstol?

I bekræftende fald, kan Kommissionen da oplyse, hvornår den agter at gøre dette?

(1) EFT C 53 E af 20.2.2001.

(2) Jurymedlemmerne H.Hasquin, J. Van Hufflen og B. Martiny er ikke anført i bekendtgørelsen om konkurrence.

(3) EFT L 209 af 24.7.1992, s. 1.

(4) jf. juryens rapport, første møde, s. 4-7, 6. afsnit, hvor det er anført ministeren støtter denne afgørelse.

Svar afgivet af Frederik Bolkestein på Kommissionens vegne

(24. oktober 2000)

1. Som følge af de nye oplysninger, som det ærede parlamentsmedlem henviser til i sin skriftlige forespørgsel P-2255/99(1) om juryens sammensætning og uafhængighed samt proceduren for evaluering af tilbuddene, har Kommissionen sendt en yderligere åbningsskrivelse til de belgiske myndigheder, og som motiv anført hr. Montois' manglende uafhængighed samt at juryen havde undladt at basere sig udelukkende på de i udbudsdokumenterne anførte kriterier, i strid med artikel 13, stk. 6, i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler.

For så vidt angår hr. Vandevoorde's påståede manglende uafhængighed er de nye oplysninger, som det ærede parlamentsmedlem i sin forespørgsel fremsætter, i øjeblikket genstand for en gennemgående analyse i Kommissionen.

2. For så vidt angår den påståede deltagelse i juryen af 8 belgiske medlemmer i stedet for de 5, der var forudset i henhold til udbudsbestemmelserne bør det bemærkes, at i henhold til de oplysninger, der foreligger Kommissionen, var det i henhold til udbudsbestemmelserne hensigten, at der skulle deltage 5 ikke-belgiske medlemmer, 3 (ikke-belgiske) repræsentanter for EU, 7 belgiske medlemmer og 2 belgiske suppleanter. Af beretningerne fra juryen fremgår, at denne i første samling den 11. og 12. december 1997 bestod af 8 ikke-belgiske medlemmer og 7 belgiske medlemmer, samt i anden samling af 7 ikke-belgiske medlemmer og 6 belgiske medlemmer.

Herudover er det i medfør af det tidligere anførte direktiv 92/50/EØF ikke forbudt, at der sker en ændring af juryens sammensætning, forudsat, at de tre afgørende betingelser, især uafhængighed, kvalifikation og overholdelse af anonymiteten, respekteres.

3. For så vidt angår hr. Hasquins kvalifikationer fremgår det af beretningen fra juryens anden samling, den 21. og 22. april 1998, at hr. Hasquin ikke har afgivet stemme. Herudover bestemmes det i artikel 13, stk. 6, i direktiv 92/50/EØF, for så vidt angår jurymedlemmernes kvalifikationer, at såfremt der kræves bestemte faglige kvalifikationer for at deltage i en konkurrence, skal mindst en tredjedel af bedømmelseskomitéens medlemmer have samme eller tilsvarende kvalifikationer.

4. Kommissionen afventer i øjeblikket de belgiske myndigheders svar på den yderligere åbningsskrivelse. Afhængig af indholdet af dette vil Kommissionen træffe beslutning om, hvilken opfølgning denne sag vil blive genstand for.

(1) EFT C 203 E af 18.7.2000.